**О Б Р А З Л О Ж Е Њ Е**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о изменама Закона о организацији и надлежности државних органа у поступку за ратне злочине садржан је у члану 97. тачка 16) Устава Републике Србије („Службени гласник РС”, бр. 98/06 и 16/22 - у даљем тексту: Устав), који прописује да Република Србија уређује и обезбеђује организацију, надлежност и рад републичких органа; члану 143. став 1. који одређује да се оснивање, укидање, врста, надлежност, подручја и седишта судова, састав суда и поступак пред судовима уређују законом и члану 155. став 4. који прописује да се оснивање, организација и надлежност јавног тужилаштва уређују законом.

**II. РАЗЛОЗИ ЗА ДОНОШЕЊЕ ЗАКОНА**

***Проблеми које закон треба да реши***

Актом о промени Устава створене су нормативне претпоставке за другачије законско уређивање положаја носилаца судијске и јавнотужилачке функције, услова и поступка на њихов избор, престанак њихове функције, њихову одговорност, положај, као и организацију и начин рада. Истовремено измењен је и назив највишег суда и највишег јавног тужилаштва у Републици Србији.

Како су ова питања другачије решена у односу на досадашња уставна решења, неопходно је донети нове законе који ће бити усклађени са уставним измена, а којим ће се прецизно уредити организација и надлежност судова и јавног тужилаштва, услови, поступак за избор и престанак функције носилаца судијске и јавнотужилачке функције, права и дужности носиоца судијске и јавнотужилачке функције, вредновање њиховог рада, дисциплинска одговорност, обављање послова управе у јавном тужилаштву и правосудне управе, обезбеђивање средстава за рад судова и јавног тужилаштва и сва друга питања од значаја за рад суда и јавног тужилаштва.

Чланом 2. став 1. Уставног закона за спровођење Акта о промени Устава Републике Србије („Службени гласник РС”, број 115/21 - у даљем тексту: Амандмани), прописано је, између осталог, да ће се Закон о судијама, Закон о уређењу судова и Закон о јавном тужилаштву ускладити са Амандманима у року од годину дана од дана ступања на снагу Амандмана, а ставом 2. истог члана да ће се одредбе других закона ускладити у року од две године.

Како су припремљени текстови закона који уређују положај носилаца судијске и јавнотужилачке функције, услове и поступке на њихов избор, положај, као и организацију и начин рада, истовремено је потребно изменити и одредбе других закона којима су ова питања такође посебно уређена, како би се обезбедило да сва ова питања буду јединствено уређена у различитим законима и да сви ти закони истовремено ступе на снагу.

***Циљеви који се законом постижу***

Потреба за изменама Закона о организацији и надлежности државних органа у поступку за ратне злочине последица је ојачавања самосталности носилаца судијске и јавнотужилачке функције, као и сталнoсти њихове функције. Законом се ближе уређују сва питања која су од значаја за статус носилаца судијске и јавнотужилачке функције, као и сва важна питања која се односе на организацију и рад суда и јавног тужилаштава.

***Разматране могућности да се проблем реши и без доношења закона***

Као што је речено, чланом 2. став 1. Уставног закона за спровођење Акта о промени Устава Републике Србије прописано је, између осталог, да ће се Закон о судијама, Закон о уређењу судова и Закон о јавном тужилаштву ускладити са Амандманима у року од годину дана од дана ступања на снагу Амандмана, а одредбе других закона који такође уређују положај носилаца судијске и јавнотужилачке функције, односно рад судова и јавних тужилаштава у року од две године. С обзиром на изричиту обавезу Уставног закона, потребно усклађивање се може решити искључиво доношењем закона.

Имајући у виду да је Акт о промени Устава донео значајне измене везане пре свега за статус носилаца јавнотужилачке функције (сталност функције, услови и поступак за избор, другачији називи носилаца јавнотужилаче функције, другачија хијарархијска овлашћења, дисциплинска одговорност, обезбеђивање средстава за рад јавних тужилаштва и слично), један број одредаба важећег Закона о организацији и надлежности државних органа у поступку за ратне злочине („Службени гласник РС”, бр. 67/03, 135/04, 61/05, 101/07, 104/09, 101/11 – др. Закон, 6/15 и 87/18 – др. закон) је неопходно изменити. Поред тога, неопходно је обезбедити међусобну усклађеност овог закона са законима који уређују положај носилаца судијске и јавнотужилачке функције, као и рад и организацију суда и јавног тужилаштва. Обим ових измена би се односио на мање од половине чланова важећег закона, због чега је, у складу са чланом 47. став 2. Јединствених методолошких правила за израду прописа („Службени гласник РС”, број 21/10), неопходно изменити постојећи Закон о организацији и надлежности државних органа у поступку за ратне злочине.

***Зашто је доношење закона најбољи начин за решавање проблема***

Из наведених разлога, доношење закона којим ће се изменити постојећи Закон о организацији и надлежности државних органа у поступку за ратне злочине, који ће се усагласити са Амандманима и других законима који уређују положај носилаца судијске и јавнотужилачке функције, као и друга најзначајнија питања за рад јавних судова и јавних тужилаштава, је једино могуће решење.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

Чланом 1. Закона мења се члан 4. Закона о организацији и надлежности државних органа у поступку за ратне злочине, на тај начин што се досадашњи назив тужилаштва посебне надлежности (Тужилаштво за ратне злочине), као и носиоца јавнотужилачке функције који руководи радог тог јавног тужилаштва усклађује са Амандманима и решењима из новог Закона о јавном тужилаштву.

Чланом 2. Закона у потпуности је измењен члан 5. Закона о организацији и надлежности државних органа у поступку за ратне злочине. Чланом 4. став 3. Закона о организацији и надлежности државних органа у поступку за ратне злочине је прописана општа одредба да се на Јавно тужилаштво за ратне злочине примењују одредбе закона којим се уређује јавно тужилаштво (осим ако овим законом није другачије одређено), а с обзиром да је досадашњи члан 5. истог закона уређивао избор Тужиоца за ратне злочине и претанак његове функције, као и упућивање заменика јавних тужилаца у Тужилаштво за ратне злочине, наведени члан је неопходно потпуно изменити, с обзиром да су сада Амандманима и новим Законом о јавном тужилаштву избор, престанак функције и упућивање суштински другачије прописани.

Члановима 3. и 4. Закона измењени су досадашњи чл. 10. и 10а Закона о организацији и надлежности државних органа у поступку за ратне злочине. Наведени чланови одређују надлежност суда у првом и другом степену у поступцима за ратне злочине, руковођење, постављање руководиоца, као и посебно потребно радно искуство за судије у тим поступцима. Како су Амандманима и новим Законом о уређењу судова и Законом у судијама ова питања другачије уређена, неопходно је у потпуности изменити и одредбе члана 10. и 10а Закона о организацији и надлежности државних органа у поступку за ратне злочине.

Члановима 5. до 7. Закона врши се усклађивање осталих одредби Закона о организацији и надлежности државних органа у поступку за ратне злочине у вези са изменом назива досадашњег Тужилаштва за ратне злочине, као и носиоца јавнотужилачке функције који руководи радом тог јавног тужилаштва. И овде је реч о усклађивању Закона о организацији и надлежности државних органа у поступку за ратне злочине са Амандманима и решењима из новог Закона о јавном тужилаштву.

Члан 8. Закона представља прелазну одредбу која уређује наставак рада упућених досадашњих заменика јавног тужиоца који су упућени на рад у Тужилаштво за ратне злочине. Како би се обезбедио континуитет у раду досадашњег Тужилаштва за ратне злочине предвиђено је да овакво упућивање важи до истека времена упућивања. Треба напоменути да су остале одредбе о наставку рада Тужилаштва за ратне злочине и Тужиоца за ратне злочине, уређене новим Законом о јавном тужилаштву. Поред тога, у овом члану закона је одредба о особљу у Јавном тужилаштву за ратне злочине. Ова одредба има орочен карактер, с обзиром да је предвиђено да одредбе овог закона којим се уређује положај особља у јавном тужилаштву важе до ступања на снагу посебног закона који уређује положај особља у јавном тужилаштву.

Такође, решење о распоређивању судије у Одељење за ратне злочине Вишег суда у Беграду, односно Одељење за ратне злочине Апелационог суда у Београду донето пре конституисања Високог савета судства важи до истека времена распоређивања, односно упућивања на рад у тај суд.

Члан 9. Закона представља завршну одредбу, односно одредбу о ступању закона на снагу. Предвиђено је да овај закон ступа на снагу даном објављивања у „Службеном гласнику Републике Србије”, а примењује се од дана конституисања Високог савета судства, односно Високог савета тужилаштва. С обзиром да је предлозима нових правосудних закона предвиђено идентично решење око ступања закона на снагу, на наведени начин обезбедиће се да и овај закон ступи на снагу истовремено са тим законима.

**IV. ПРОЦЕНА ФИНАНСИЈСКИХ СРЕДСТВА ПОТРЕБНИХ ЗА СПРОВОЂЕЊЕ ЗАКОНА**

За спровођење овог закона није потребно обезбедити финансијска средства у буџету Републике Србије.

**V. РАЗЛОЗИ ЗА СТУПАЊЕ НА СНАГУ ЗАКОНА ПРЕ ОСМОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕˮ**

Потребно је да овај закон ступи на снагу даном објављивања у „Службеном гласнику Републике Србије”, ради испуњења обавеза и поступања у роковима који су прописани Уставним законом за спровођење Акта о промени Устава Републике Србије.